РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/520-13

26. децембар 2013. године

Б е о г р а д

З А П И С Н И К

65. СЕДНИЦЕОДБОРАЗАФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 26. ДЕЦЕМБРА 2013. ГОДИНЕ

 Седница је почела у 11,10 часова.

 Седницом је председавала Весна Ковач, председник Одбора.

 Седници су присуствовали чланови Одбора: Радојко Обрадовић, Зоран Антић, Верољуб Арсић, Војислав Вујић, мр Божидар Ђелић, Зоран Касаловић, Радмило Костић, и Алексадар Сенић.

 Седници су присуствовали заменици одсутних чланови Одбора: Слободан Јовановић (заменик Моме Чолаковића), и др Владимир Маринковић (заменик др Милорада Мијатовића).

 Седници нису присуствовали чланови Одбора: Жика Гојковић, Бојан Ђурић, Душица Николић, Золтан Пек, Ђорђе Стојшић и Драган Томић (нити њихови заменици).

 Седници су присуствовали из Државне ревизорске институције: Радослав Сретеновић, председник Савета и институције, Бојана Митровић, потпредседник Савета и институције, Наталија Ћатовић, члан Савета, Гордана Тишма, члан Савета, Мирослав Митровић, члан Савета, Цветана Пешић, врховни државни ревизор, Душко Пејовић, врховни државни ревизор, Радулка Урошевић, врховни државни ревизор, Љубица Јанковић Андријевић, врховни државни ревизор, Гордана Нахајовска, врховни државни ревизор, Светлана Тома Анокић, врховни државни ревизор, Жељко Рњак, овлашћени државни ревизор, Мирјана Марковић, секретар, Ива Василић, шеф Канцеларије председника и Драган Стојановић, Весна Павловић, Александар Бабовић, Дејан Стојиљковић, Горан Радивојевић, представници ИТ сектора у Државној ревизорској институцији.

Oдбор је сходно члану 72. став 5. Пословника Народне скупштине одржао седницу без кворума за одлучивање у циљу обавештавања Одбора о питањима из његовог делокруга.

Председник Одбора је упознла присутне да је на иницијативу ДРИ сазвана седница ради представљања Информације Државне ревизорске институције о извршеном Програму ревизије у 2013. години и замолила представника Државне ревизорске институције да информише Одбор у том смислу.

Председник Државне ревизорске институције Радослав Сретеновић је истакао да је ДРИ остварила ревизију у складу са Програмом ревизије ДРИ за 2013. годину и да су овогодишњим ревизијама обухваћени јавни расходи и издаци у укупном износу од 2.684 милијарди динара. У кратком осврту на историјат догађаја током 2012 и 2013. године подсетио је присутне да су 2012. године именовани и реименовани чланови Савета ДРИ; да је у 2013. години именован и врховни ревизор Сектора за ревизију јавних предузећа; да је Инститиција у 2013. години повећала број запослених, тако да данас има 201 запослено лице (у 2012 години 152 запослена) од којих 167 на пословима ревизије (у 2012 години 124) и 34 на пословима подршке (у 2012 години 23), и да су у току конкурси за пријем 17 нових ревизора; да је ДРИ у 2012. години основала још један нови сектор – Сектор за ревизију сврсисходности, од којег се очекују први извештаји; да се ДРИ определила за стратегију континуиране изградње својих капацитета, и с тим у вези, 24. октобра 2012. је потписала Твининг пројекат „Јачање капацитета ДРИ“ са Ревизорким судом Холандије и Канцеларијом генералног ревизора Велике Британије, који ће бити полазна основа за будућу професионалну сарадњу ових институција, али ће помоћи ДРИ да надаље обавља своје послове у складу са међународним и европским стандардима и праксама ревизије; Твининг пројекат треба да омогући ДРИ да до краја 2014. године изради два значајна методолошка приручника: приручник за финансијску ревизију и приручник за ревизију сврсисходности; да је ДРИ у преговарачкој групи за приступање ЕУ, у оквиру поглавља 32, у делу финансијских извешаја, похвљена за висок степен усаглашености са правним тековинама ЕУ.

 У резимеу ревизорског налаза из извештаја ДРИ о обављеној ревизији током 2013. године (писани материјал и презентација извршени на седници Одбора) наглашено је следеће:

 - да Резиме обухвата сажете ревизионе налазе 56 субјеката ревизије у складу са Програмом ревизије за 2013. годину, а што са обављеним ревизијама саставних делова финансијских извештаја у Сектору за ревизију буџета и буџетских фондова (10) чини 66 издатих извештаја, и то у оквиру следећих сектора: за ревизију буџета и буџетских фондова ревидирано је 17 субјекта; за ревизију буџета локалних власти ревидирано је 24 субјекта; за ревизију организација обавезног социјалног осигурања ревидирано је 3 субјекта; за ревизију јавних предузећа, привредних друштава и других правних лица које је основао или имао учешће у капиталу или у управљању корисник јавних средстава ревидирано је 18 субјеката; за ревизију Народне банке Србије у делу који се односи на коришћење јавних средстава и на пословање са државним буџетом и других субјеката ревизије ревидирано је 4 субјеката;

 - да је у току 2013. године Институција обавила две врсте ревизија: ревизију финансијских извештаја и ревизију правилности пословања;

 - да је током извођења ревизије финансијских извештаја у свим фазама изражено је 66 мишљења: 2 позитивна мишљења; 4 позитивна мишљења на саставне делове; 58 мишљења са резервом; 2 уздржавајућа мишљења;

 -да су овогодишњим ревизијама обухваћени јавни расходи и издаци у укупном износу од 2.684 милијарди динара.

 Истовремено је наглашено да је Државна ревизорска институција у скаладу са својим надлежностима до 26. децембра 2013. године предала Републици Србији и Народној скупштини све своје извештаје, у складу са законом, и да су исти доступни јавности на сајту ДРИ.

 У дискусији су учествовали Радослав Сретеновић, Радулка Урошевић, Душко Пејовић, Радојко Обрадовић, Верољуб Арсић, мр Божидар Ђелић, Весна Ковач и Владимир Маринковић.

 Председница Одбора је предложила да се Одбор о предлогу заједничких активности са ДРИ и другим надлежним институцијама ради унапређења употребе јавних средстава, о достављеним информацијама ДРИ и о прелозима изнетим на овој седници изјасни на једној од наредних седница Одбора.

 На седници Одбора вођен је тонски запис.

 Седница је закључена у 12,50 часова.

СЕКРЕТАРА ОДБОРА ПРЕДСЕДНИК ОДБОРА

 Милена Сандић Весна Ковач